Jan E. Jørgensen (V), 2012-05-03:
Brøndby IF er officiel danmarksmester i hooliganisme, idet mere end halvdelen af de 50 personer, der har fået karantæne efter hooliganloven, er klædt i blåt og gult.
Om det er udsigten til, at Brøndby ryger ud af Superligaen, der har fået forslagsstillerne til at fremsætte det beslutningsforslag, vi behandler i dag, ved jeg ikke, men jeg ved, at Venstre ikke er overbevist om, at der er behov for at udvide den lov, vi vedtog i 2008, nemlig lov om sikkerhed ved bestemte idrætsbegivenheder, som i folkemunde bliver kaldet hooliganloven.
Venstre er naturligvis enig i hensigten med beslutningsforslaget, da vi i lighed med forslagsstillerne mener, at det er trist, at fodboldkampe ikke altid afvikles under trygge forhold.
Der skal være plads til alle slags tilskuere på stadion, også til familiefaren med sin knægt på 6 år.
Derfor er det vigtigt, at fodboldkulturen ikke bliver ødelagt af enkelte uromagere, som skaber utryghed for andre tilskuere.
Det har hele tiden været planen, at hooliganloven efter en passende periode skulle evalueres.
Det er nødvendigt, så vi får et overblik over, om loven har virket efter hensigten.
Rigspolitiet gik i gang med evalueringen sidste efterår, og vi venter derfor på resultaterne og eventuelle forslag til nye tiltag.
I et svar til udvalget har ministeren dog løftet lidt af sløret for anvendelsen af loven.
Tal fra den 10. april 2012 viser, at i alt 69 personer har været meddelt generel karantæne siden lovens ikrafttræden.
Heraf har 50 personer aktuelt en generel karantæne, og de registrerede personer fordeler sig hovedsagelig på tre af de største klubber.
Det drejer sig om Brøndby IF, som jeg indledte med at fortælle er på førstepladsen med 29 personer i karantæne, men FCK kan desværre også være med på en flov andenplads, ligesom FC Midtjylland blander sig i toppen.
De seneste års uroligheder viser samme billede.
I Parken er der som oftest styr på tropperne, men udebanekampene giver problemer.
Efter de voldsomme uroligheder i superligakampen mellem AaB og FCK den 4. marts 2012 indgik de fem største klubber i Superligaen – AGF, FCK, Brøndby, AaB og OB – en udebaneaftale.
Aftalen skal sikre, at der ikke opstår uroligheder i forbindelse med klubbernes udebanekampe.
Udebaneaftalen betyder, at FCK tilbyder udebaneafsnit til klubbens fans i en periode.
Dette vil også ske for de fire øvrige klubber, hvis der skulle opstå flere uroligheder.
Samtidig er udebaneaftalens hovedformål, at Divisionsforeningen i samarbejde med klubberne har planer om at indføre et registreringssystem, hvor fans fremover skal lade sig registrere med navn og adresse for at komme ind på udebaneafsnittet til de fem klubbers kampe.
Den slags tiltag fra klubberne ser vi rigtig positivt på i Venstre.
Vi foretrækker helt klart, at fodboldklubberne selv løser de problemer, der kan opstå i forbindelse med en fodboldkamp.
Jeg vil dog ikke udelukke, at der kan blive tale om at udvide lovgivningen på området, hvis det er begrundet i saglige og nødvendige tiltag.
Venstre mener dog ikke at kunne træffe beslutning om en udvidelse af hooliganlovens anvendelsesområde, så længe evalueringen af den nugældende lov ikke er afsluttet.
Venstre vil derfor afvente resultaterne af evalueringen og udbyttet af ministerens dialog med fodboldklubberne om tiltag, der skal dæmme op for problemerne med ballademagere på stadion.
Jeg kan også godt løfte sløret for, at Venstre er særdeles skeptisk indstillet over for det forslag, der er kommet fra justitsministeren, om at ændre kamptidspunktet.
På baggrund af det, jeg lige har sagt, må jeg desværre meddele Dansk Folkeparti, at Venstre ikke kan støtte forslaget.